એવામાં ભગવાન પોતાના પૂર્વજીવનના પોતાના મહેલ પાસેથી પસાર થયા. એ વખતે મહેલની બહાર ભગવાનના પ્રપૌત્ર શ્રેયાંસકુમાર ઊભેલા હતા અને એમને ઇક્ષુરસ એટલે કે શેરડીના રસના એકસોઆઠ કુંભ ભેટ આપ્યા હતા. એ ઇક્ષુરસ વડે શ્રેયાંસકુમારે પ્રભુને પારણાં કરાવ્યાં હતાં. એ વખતે પ્રભુ ઋષભદેવને કુલ એક વર્ષ, એક માસ અને અગિયાર દિવસના સળંગ ઉપવાસનાં પારણાં થયાં હતાં! એ દિવસના પ્રતીકરૂપે અત્યારે જૈનો વર્ષીતપ કરે છે. સામાન્ય રીતે સળંગ એક વર્ષ સુધી ઉપવાસ કરવાનું દરેક સામાન્ય વ્યક્તિ માટે પોસિબલ નથી હોતું એટલે જૈનો એકાંતરે ઉપવાસ કરે છે. એક વર્ષ સુધી એક દિવસ ઉપવાસ અને બીજા દિવસે એકાસણું અથવા બિયાસણું કરે છે. વચ્ચે જો કોઈ તિથિ આવતી હોય તો સળંગ બે કે ત્રણ ઉપવાસ પણ તેઓ કરતા હોય છે. આ રીતે સળંગ એક વર્ષ કરતાં પણ વધારે દિવસનું આ સૌથી લાંબું જૈન તપસ્યા-પર્વ છે અને તેનાં પારણાં જૈનો અક્ષયતૃતીયાના દિવસે જ કરે છે અને તે પણ ખાસ કરીને શેરડીના રસથી પારણાં કરે છે. પાલિતાણા અને હસ્તિનાપુર જેવાં જૈન તીર્થોમાં આ દિવસે પારણાંના પર્વનો એવો ભવ્ય માહોલ જામે છે કે એ જોઈને ભાવુક જનોનાં હૈયાં ભક્તિભાવથી તરબતર થઈ ઊઠે છે. અલબત્ત, હવે તો વર્ષીતપનાં પારણાં લગભગ દરેક ગામ નગર શહેરમાં થવા લાગ્યાં છે છતાં કેટલાક તપસ્વીઓ પોતાને અનુકૂળ આવે તેવા નજીકના કે દૂરના કોઈ તીર્થસ્થળે જઈને જ પારણાં કરવાનું પસંદ કરતા હોય છે. વર્ષીતપનાં પારણા કરાવવા માટે દાતાઓ પણ મોટી સંખ્યામાં ઊમટી પડે છે. જૈન ધર્મમાં આ એક આગવી વિશેષતા છે. પોતે જે ટોપ નથી કરી શકતા એવું તો અન્ય કોઈ વ્યક્તિ કરે તો એનું અનુમોદન કરીને અથવા એને પ્રત્યક્ષ કે પરોક્ષ રીતે સહાયરૂપ થઈને થોડો ઘણો લાભ લેવાનો પ્રયત્ન કરવામાં આવે છે. અમદાવાદથી પાંત્રીસ કિલોમીટર દૂર ધોળકા પાસે આવેલા કલિકુંડ તીર્થમાં મિની શત્રુંજય પર્વત બનાવીને પાલિતાણા તીર્થની અનુકૃતિ તૈયાર કરેલી છે. અનેક જૈનો અહીં કલિકુંડ તીર્થમાં વર્ષીતપનાં પારણાં કરવા – કરાવવા માટે પધારે છે.